
עמידת יוסף בניסיון אל מול שתי בחינות הצלחותיו
יונתן גרינבוים
שיח לשבת וישב
פרשת יוסף ואשת פוטיפר היא פרשה לא אופיינית בנוף המקראי. פעמים לא רבות כלל מתארת התורה התמודדות יצרית באופן כה ישיר ובמובן הקרוב ביותר אלינו. הקורא את פרשה זו, המלווה בארוטיקה ובמיניות עזה, לא יכול שלא לתהות – האמנם לאדם כוח לעמוד כנגד ניסיון, פיתוי והתמודדות קשה שכזו? אם אמנם כן, מה נתן ליוסף את הכוח הזה? מהיכן שאב עמידה מופלאה זו – הרי בפסוקים אין רמז לתשובה לשאלה זו.
 

על ידי השוואת פסוקי הפתיחה של הפרשה לסיפור הניסיון וניתוחם, יש ביכולתנו למצוא את שורשי הסירוב של יוסף ולשפוך מעט אור על יכולת העמידה בניסיון. וכך הם פסוקי הפתיחה של הפרשה:
ויוסף הורד מצרימה ויקנהו פוטיפר סריס פרעה שר הטבחים איש מצרי מיד הישמעאלים אשר הורדהו שמה. ויהי ה' את יוסף ויהי איש מצליח ויהי בבית אדניו המצרי. וירא אדניו כי ה' אתו וכל אשר הוא עשה ה' מצליח בידו. וימצא יוסף חן בעיניו וישרת אתו ויפקדהו על ביתו וכל יש לו נתן בידו. ויהי מאז הפקיד אתו בביתו ועל כל אשר יש לו ויברך ה' את בית המצרי בגלל יוסף ויהי ברכת ה' בכל אשר יש לו בבית ובשדה. ויעזב כל אשר לו ביד יוסף ולא ידע אתו מאומה כי אם הלחם אשר הוא אוכל ויהי יוסף יפה תאר ויפה מראה.
ניתן להציע שבפסוקים אלו קריאה של 'שתי בחינות'. בחינה אחת, מתארת את הצלחתו הרוחנית של יוסף, הצלחתו הכריזמטית. היופי, החן והכריזמה הם אלו שגורמים לאדונו לתת לו את ביתו ולמנותו, תחילה כמשרת אישי שלו, ולאחר מכן, כמופקד על כל ביתו. הצלחה רוחנית זו מתוארת בפס' כמגיעה מאת ה', "ויהי ה' את יוסף". 

בחינה נוספת של הצלחה המתוארת פה בפרשה היא ההצלחה הפיזית, הגשמית. ההצלחה בעבודה היא ההופכת את יוסף ל'איש מצליח', כל מה שעשה 'ה' הצליח בידו', והיא זו אשר גורמת לאדוניו להפקידו 'על כל אשר לו' ובסוף להביאו למצב של 'ויעזוב כל אשר לו ביד יוסף'. גם הצלחה זו מתוארת כבאה מאת ה' – "ויהי ברכת ה' בכל אשר לו בבית ובשדה".
  

שתי מילים מנחות חורזות את הפרשה כולה וניתן לראות כיצד הן מתממשות בפסוקי פתיחה אלו. המילים המנחות הן "בית" ו-"יד".
 בכמה פסוקים קצרים אלו מופיעה המילה 'בית' חמש פעמים ואילו המילה 'יד' מופיעה ארבע פעמים, מה שמוכיח את הדומיננטיות שלהם. 

המילה 'בית' מסמלת את ההצלחה הכריזמטית של יוסף, "ויהי בבית אדוניו המצרי.. ויפקידהו על ביתו,, ויברך ה' את בית המצרי" – הצלחה שעל ידה הוא זוכה לביסוס מעמדו הנכבד בבית, למנהיגות ולשלטון. 

המילה "יד", לעומתה, מסמלת את הצלחתו הפיזית של יוסף במלאכתו אצל אדוניו, "ה' מצליח בידו.. וכל יש לו נתן בידו.. ויעזב כל אשר לו ביד יוסף" – הצלחה זו גורמת לשליטה כמעט מוחלטת ברכוש של אדונו. 

שתי הערות לגבי מילים מנחות אלו: המילה 'יד' היא מילה מנחה שעוברת תהליך; בפסוק הראשון, היא מופיעה כיד של הישמעלים שממנה קונה אדון יוסף את יוסף. מיד לאחריו היא הופכת להיות ידו של יוסף שה' איתה, עד למצב בו כל רכוש אדונו נמצא בידו. כך, התהליך שעוברת המילה מסמלת את המעבר החד שעובר על יוסף עצמו, מדמות פאסיבית, הנזרקת לבור, ועוברת בקניה 'מיד ליד', לדמות אקטיבית ושולטת. 

בנוגע למילה בית, דומה שהמילה "בית" פה היא מסוג המילים המנחות האירוניות, אלו שבאות, בנוכחותן, להבליט את מה שאין בסיפור או את ההחמצה של הסיפור.
 יוסף הלא כמעט ויוצר לעצמו בית חדש, תחליף לבית אביו שממנו נזרק בכח הזרוע, והנה מתברר במהלך הסיפור, שהבית שכמעט נוצר היה וירטואלי גרידא, מתמוטט באחת, ויוסף נזרק לבית חדש – בית הסוהר.  

כלי ספרותי נוסף המשמש פה להאדרת דמותו של יוסף בבית אדונו היא ה'דמות הניגודית'. ניתן לראות כיצד ככל שיוסף הולך ומשתלט על בית אדונו, האדון מתואר בפחות ופחות תיאורים. תחילה, כאשר הוא רוכש את יוסף, הוא נקרא בשם הארוך 'פוטיפר סריס פרעה שר הטבחים איש מצרי' ואילו מכאן הוא נכתב רק ביחס ליוסף, ויתרה מכך, ככל שיוסף מתקדם, שמות התואר של האדון מתקצצים- 'אדוניו המצרי', 'אדוניו' ולבסוף רק- בית המצרי'. יוסף, אם כן, ניצב רגע לפני יצירת בית חדש לעצמו, בית יציב, קבוע, בו הוא יממש את יכולת הנהגתו המרשימה וכשרונו המעשי.

לאור קריאה זו ניגש לקרוא את סיפור הפיתוי והעמידה בו:

ויהי אחר הדברים האלה ותשא אשת אדניו את עיניה אל יוסף ותאמר שכבה עמי. וימאן ויאמר אל אשת אדניו הן אדני לא ידע אתי מה בבית וכל אשר יש לו נתן בידי. איננו גדול בבית הזה ממני ולא חשך ממני מאומה כי אם אותך באשר את אשתו ואיך אעשה הרעה הגדלה הזאת וחטאתי לאלוהים. ויהי כדברה אל יוסף יום יום ולא שמע אליה לשכב אצלה להיות עמה.
ויהי כהיום הזה ויבא הביתה לעשות מלאכתו ואין איש מאנשי הבית שם בבית. ותתפשהו בבגדו לאמר שכבה עמי ויעזב בגדו בידה וינס ויצא החוצה.
פסוקים אלו מחולקים לשניים. החלק הראשון הוא תיאור הניסיון היומיומי שיוסף נדרש לעמוד בו. חלק זה פותח בנשיאת העיניים של אשת פוטיפר, וממשיך באמירתה אל יוסף. יוסף משיב בדברים,
 ומסביר לה למה לא יוכל לשתף עמה פעולה. החלק השני, מתאר את הניסיון החד-פעמי, המתאר תפישה פיזית של הבגד, וכנגדו, גם יוסף פועל בצורה פיזית ונס מן הבית.

נבחן את אמירתו של יוסף, המגיעה כתשובה לאמירתה של אשת פוטיפר 'שכבה עמי'. יוסף עונה לה בצורה כפולה:

"הן אדוני לא ידע מה איתי בבית" – זהו תיאור ההצלחה הכריזמטית, קבלת השלטון על הבית, המסומלת במילה המנחה – "בית".  

"וכל אשר לו נתן בידי" – זהו תיאור ההצלחה הפיזית! היא אף מסומלת במילה המנחה – "יד".

כך גם בהמשך – "איננו גדול בבית הזה ממני" – ההצלחה השלטונית.
"ולא חשך ממני מאומה" – פסוק זה מקביל לפסוק ו' – "ויעזב כל אשר לו ביד יוסף ולא ידע איתו מאומה.." – מכאן שזהו תיאור ההצלחה הפיזית!
  

מכאן ניתן להסיק, שיוסף מאחד את שתי הבחינות הללו, שתוארו עד כה כנובעות מה' (שם הויה) ומאחד אותם לכדי התגלות אלוקית אחת (בשם אלוקים).
 הבחינות בחלק הראשון תוארו כנובעות מה' באופן נסתר – "ויהי ה' את יוסף", "ה' מצליח בידו", "ויברך ה' את בית המצרי בגלל יוסף" – יוסף חושף את התגלות ה' המפעילה את המציאות ואת הצלחתו. ביכולתו לראות את כל הצלחותיו – הן הגשמיות והן הרוחניות, כנובעות מאת הא-ל, הבנתו שיופיו, חינו והברכה במעשה ידיו אינן תוצאות שלו אלא תוצאות מעשי הא-ל הנוכח, מצליח יוסף לעמוד מול הפיתוי ולא ליפול ברשת האשה – "איך אעשה הרעה הגדולה הזאת וחטאתי לאלוקים".

כך גם בתיאור הניסיון החד פעמי, המעשי.

תחילה מתואר אוירת הרקע של המקרה והיא מסומנת במילה המנחה, "בית": "ויהי כהיום הזה ויבא הביתה לעשות מלאכתו ואין איש מאנשי הבית שם בבית", מעבר לתיאור המייצר אוירת מתח ודרמה, ומצייר גם אוירה אינטימית-ארוטית שכזו, ניתן לומר עוד שמודגשת פה האפשרות של  יוסף לשים את החותמת על שלטונו בבית, שלטונו הכריזמטי – מנהיגותי, ולכבשו סופית.
 

"ותתפשהו בבגדו לאמר שכבה עמי ויעזב בגדו בידה וינס ויצא החוצה" –

בגדו של יוסף מוכר לנו מעברו – "ואביו עשה לו כתונת פסים", בו הוא היווה מרכיב מרכזי. הבגד הוא זה שסימל את תודעת המלכות של יוסף ("המלוך תמלוך עלינו"), ותפישה זו של אשת פוטיפר בבגדו של יוסף שולחת קונוטציה ברורה לתודעה זו.
 עזיבת יוסף את הבגד שולחת אותנו חזרה לפסוק "ויעזב כל אשר לו ביד יוסף" ומסמנת את המעבר שיש פה בידיים. בפסוקי הפתיחה אדוניו עוזב את רכושו ביד יוסף ואילו כאן, יוסף מעביר את השליטה בחזרה אל יד אשת אדוניו, ומוותר על השלטון – "ויעזב בגדו בידה", שוב – על ידי המילה 'יד'.  

"וינס ויצא החוצה" – זהו בודאי ויתור על השלטון בבית, המודגש בשבירת תפאורת הבית בפועל כפול – וינס, ויצא החוצה. יכולתו של יוסף לעמוד בניסיון כאן מתואר כויתור על השליטה המוחלטת, על הכוח המוחלט שניתן בידיו. יוסף מרפה מהרצון העז לכבוש עד הסוף, בכוח ידיו, את מעמד המנהיגות שניתנה לו על בית אדונו,
 ובזכות מעשי ידיו והצלחתו בהם, על הרכוש האחרון שעוד נותר לאדונו. תנועת הרפייה עמוקה זו, היא זו שעמדה ליוסף בעת שהתמודד מול ניסיון הניאוף הקשה - ויכל לו.

נחתום בדבריו היפים של השפת אמת:
וימאן וכו'- יש ללמוד מזה איך להשמר מיצה''ר ע''י ישוב הדעת שהקב''ה מסר הכל לרשות האדם. אף כי היה ברשותו שלא להיות כח לאדם לעשות נגד רצונו. רק בטובו מסר הכל להאדם רק שיקבל האדם על עצמו עול מלכותו ית'. ומזה עצמו צריך ליפול בושה על האדם שלא יוכל לעשות נגד רצון הקב''ה רק לעשות הכל לשם שמיים לברר שמלכותך מלכות כל עולמים כנ''ל. והבן. 

וישוב הדעת הנ''ל בא ע''י ש'וימאן' מקודם בלי טעם – וימאן. ויאמר, כנ''ל.  

� המדרשים, שגם אותם הטרידה שאלה זו חיפשו לה תשובה בהסבר ש"דמות דיוקנו של אביו נראה לו", וחלקם מגדילים לעשות והופכים זאת לשיקול היסטורי – "תימחה מאבני החושן" וכו'. 


� קריאה זו של שתי בחינות בפסוקים מאירה ומבארת כפילויות רבות בפסוקים אלו, כדוגמת הכפילות בברכות, או הכפילות במה שאדוניו רואה – רואה שה' איתו ורואה שכל מה שהוא עושה ה' מצליח בידו ועוד. 


� אי אפשר שלא להתייחס למילה מנחה נוספת הקיימת פה בפרשיה – "ויהי". לא כאן המקום ואין לי היכולת להאריך בביאור מילה זו בפרשה, אביא בשם אלי כוכבא שיתכן והשימוש הרב בה מדגיש את המעבר החד שעבר על יוסף בפרשה זו – מדמות רגילה יוסף הופך ל'צדיק'. 


� עיין סיפור קין והבל, סיפור גניבת הברכות ותחילת סיפורי יוסף – בשלושתם המילה 'אח' משמשת מילה מנחה אירונית הבאה להדגיש את חוסר האחוה בין האחים במובן הביולוגי (אפיון זה ודוגמאות אלו שמעתי מהרב ד''ר יוני גרוסמן שליט''א). 


� לענין המילה 'וימאן' עיין בשפת אמת המובא בסוף המאמר, דומני שהוא מנסח היטב את מקומה של מילה זו פה. 


� חז''ל חשו בהקבלה זו והשוו גם את החלק השני של הפסוק הקודם- 'כי אם הלחם אשר הוא אוכל' לחלק השני של הפסוק פה – "כי אם אותך באשר את אשתו", באמרם – "כי אם הלחם- היא אשתו, אלא שדבר בלשון נקיה" (בר''ר פו, ו).


� שיטת הפרשנות של הרב מרדכי ברויאר, 'שיטת הבחינות', מתבססת רבות על הופעות שמות ה' בסיפורים. כאן, נוכח מאוד, ששם הויה פועל לאורך כל הסיפור ואילו המקום היחיד בו מופיע שם אלוקים הוא בפי יוסף. אמנם,  (לפירושי) יוסף מופיע כמאחד את שתי הבחינות, בחשיפתו בשם אלוקים את פעולתו במציאות, והן עצמן אינן מופרדות על ידי השמות. 


� בהמשך נפגוש את יכולת מופלאה זו של יוסף לקרוא כך את המציאות ולא להיכנס לעמדת נקמנות אישית בעמידתו מול אחיו, "ואתה אל תעצבו.. כי מכרתם אותי הנה כי למחיה שלחני אלוהים לפניכם.. וישלחני אלוהים לפניכם לשום לכם שארית בארץ.. ועתה לא אתם שלחתם אתי הנה כי האלוהים.."  "ויאמר יוסף אליהם אל תיראו כי התחת אלוהים אני. ואתם חשבתם עלי רעה- אלוהים חשבה לטובה..." שוב, בולט מאוד השימוש בשם אלוקים ביכולת ראיית ההיסטוריה כהתגלות.


� והשווה – "הגם לכבוש את המלכה איתי בבית". (אסתר ז, ח)


� גם בהמשך, בתחילת התהליך בו הופך יוסף למשנה למלך, אנו מוצאים החלפת בגדים – "ויחלף שמלותיו" ובהמשך – "וילבש אתו בגדי שש..". 


� "ביתו זו אשתו" אמרו חז''ל, השתלטות יוסף על האשה תתפרש כשלטון סופי על הבית.

